Stilovi roditeljstva

Rani socijalni razvoj djeteta pod snažnim je utjecajem roditeljskih stavova o odgoju te njihovih odgojnih postupaka. Roditeljska uvjerenja o tome u kojoj mjeri će njihovo ponašanje odrediti djetetov uspjeh u životu, utječe na njihov pristup socijalizaciji djeteta. Odgojni postupci koje roditelji pri tom koriste, znatno utječu na djetetov razvoj. Dvije su važne dimenzije roditeljstva posebno značajne za djetetov razvoj: *roditeljska toplina* (količina podrške, ljubavi, ohrabrivanja, nasuprot postiđivanju, neprijateljstvu ili odbacivanju) te *roditeljski nadzor* (stupanj nadzora djeteta i discipline, nasuprot izostanka nadzora).

Iz kombinacije navedenih dviju dimenzija proizlaze četiri opća stila roditeljstva, za koje je utvrđeno kako dovode do različitih ishoda kod djece. To su: *autoritarni* stil roditeljstva, *autoritativni* stil roditeljstva, *permisivan* i *indiferentan* stil roditeljstva. U nastavku možete iščitati karakteristike roditelja i djece prema pojedinom stilu roditeljstva.



*Slika 1. Prikaz roditeljskih stilova prema dimenzijama roditeljstva*

|  |
| --- |
| **Autoritaran (strogi) stil roditeljstva** |
| Karakteristike roditelja | Karakteristike djece |
| * Vrlo zahtjevni, uspostavljaju vrlo strogu kontrolu nad ponašanjem djece.
* Prisiljavanje na ispunjavanje zahtjeva prijetnjama i kažnjavanjem.
* Ne pružaju dovoljno topline i podrške.
 | * Vrlo se lako uzrujaju, ćudljiva ponašanja, nesigurna.
* Nerijetko agresivna, često pokazuju probleme u ponašanju.
* Neuspješna u rješavanju problema.
 |

*Tablica 1. Autoritaran (strogi) stil roditeljstva*

|  |
| --- |
| **Autoritativni (demokratski) stil roditeljstva** |
| Karakteristike roditelja | Karakteristike djece |
| * Skrbni, osjetljivi prema djeci.
* Postavljaju jasne granice i očekivanja primjerene dobi djeteta, održavaju okolinu predvidivom.
* Potiču djetetovu znatiželju, kreativnost, samouvjerenost.
 | * Znatiželjna, samouvjerena.
* Akademski uspješna, nezavisna.
* Visoki stupanj samokontrole, odgovorna.
 |

*Tablica 2. Autoritativni (demokratski) stil roditeljstva*

|  |
| --- |
| **Permisivan (popustljivi) stil roditeljstva** |
| Karakteristike roditelja | Karakteristike djece |
| * Puni ljubavi, pretjerano emocionalno osjetljivi.
* Postavljaju nedovoljno ograničenja djetetovu ponašanju.
* Primarno zadovoljavaju sve djetetove zahtjeve i želje.
 | * Često impulzivna, nezrela, bez kontrole.
* Nesigurna, nesnalažljiva.
* Sklona agresiji kad se susretnu s ograničenjima i trenutnom neispunjavanju želja.
 |

*Tablica 3. Permisivan (popustljivi) stil roditeljstva*

|  |
| --- |
| **Indiferentan (ravnodušan) stil roditeljstva** |
| Karakteristike roditelja | Karakteristike djece |
| * Postavljaju malo ograničenja i zahtjeva djeci.
* Pružaju nedovoljno pažnje i emocionalne podrške.
* Nezainteresirani za djetetove aktivnosti, zaokupljeni sami sobom.
 | * Zahtjevna, neposlušna.
* Ne sudjeluju primjereno u igri i socijalnim interakcijama.
* Niskog samopoštovanja, promjenjiva raspoloženja, slabe samokontrole.
* Sklona delinkventnim oblicima ponašanja.
 |

*Tablica 4. Indiferentan (ravnodušan) stil roditeljstva*

Optimalno roditeljstvo uključuje toplinu i nadzor. Vrlo je bitno da se djeca osjećaju voljenima i prihvaćenima, no isto tako moraju razumjeti pravila ponašanja te vjerovati kako će njihovi roditelji zahtijevati njihovo slijeđenje.

Popis literature

* Vasta, R. i dr. (2004). *Dječja psihologija*. Jastrebarsko: Naklada Slap.
* Bizjak Igrec, J. i dr. (2014). *Pedagoški portfolio*. Zagreb: Profil.